CELEX: 62011CN0370
Language: lt
Date: 2011-07-12 00:00:00
Title: Byla C-370/11: 2011 m. liepos 12 d. pareikštas ieškinys byloje Europos Komisija prieš Belgijos Karalystę

1.10.2011   
            
            
               LT
            
            
               Europos Sąjungos oficialusis leidinys
            
            
               C 290/2
            
         2011 m. liepos 12 d. pareikštas ieškinys byloje Europos Komisija prieš Belgijos Karalystę
   
   (Byla C-370/11)
   2011/C 290/02
   Proceso kalba: prancūzų
   
      Šalys
   
   
      Ieškovė: Europos Komisija, atstovaujama W. Mölls
   
      Atsakovė: Belgijos Karalystė
   
      Ieškovės reikalavimai
   
   Europos Komisija Teisingumo Teismo prašo:
   
               —
            
            
               pripažinti, kad palikusi galioti normas, pagal kurias turto vertės padidėjimas, gautas atperkant kolektyvinio investavimo subjektų, kurie neleidžiami pagal Direktyvą 85/611/EEB (1), akcijas, neapmokestinamas, jeigu šie subjektai įsteigti Belgijoje, o, jeigu šie subjektai įsteigti Norvegijoje arba Islandijoje — apmokestinamas, Belgijos Karalystė neįvykdė įsipareigojimų pagal Europos ekonominės erdvės susitarimo 36 ir 40 straipsnius;
            
         
               —
            
            
               priteisti iš Belgijos Karalystės bylinėjimosi išlaidas.
            
         
      Ieškinio pagrindai ir pagrindiniai argumentai
   
   Komisija ginčija nagrinėjamas nacionalinės teisės nuostatas, nes jomis Belgijoje reziduojantys asmenys atgrasomi investuoti į Norvegijoje arba Islandijoje įsteigtus kolektyvinio investavimo subjektus, kadangi atperkant šių akcijas gautam turto vertės padidėjimui negali būti taikomas atleidimas nuo mokesčio, kuris taikomas turto vertės padidėjimui, gautam atperkant Belgijoje įsteigtų kolektyvinio investavimo subjektų akcijas.
   Komisija teigia, kad tokiu nevienodu vertinimu ribojamas EEE susitarimo 40 straipsnyje užtikrintas laisvas kapitalo judėjimas. Taip pat juo sudaromos kliūtys laisvei teikti paslaugas ir taip pažeidžiamas EEE susitarimo 36 straipsnis.
   Atsakydama į Belgijos valdžios institucijų pateiktus prieštaravimus Komisija pirmiausia teigia, kad šiame ieškinyje neginčijamas skirtumas, kuris Belgijos teisės aktuose daromas Europos Sąjungoje įsteigtų kolektyvinio investavimo subjektų kategorijoje, t. y. pagal tai, ar jie leidžiami pagal Direktyvą 85/611/EEB, ar ne. Antra ir trečia, Komisija prieštarauja argumentams, kad minėtos priemonės pateisinamos sumetimais, susijusiais su mokesčių sistemos kontrolės veiksmingumu arba pasikeitimo informacija mechanizmų nebuvimu. Šiomis aplinkybėmis Komisija konstatuoja, kad Belgija, Norvegija ir Islandija ratifikavo Europos Tarybos ir EBPO konvenciją dėl tarpusavio administracinės pagalbos mokesčių klausimais ir kad Belgijos bei atitinkamai Norvegijos ir Islandijos sudarytuose susitarimuose dėl dvigubo apmokestinimo numatyti pasikeitimo informacija tarp šių šalių mechanizmai.
   
      (1)  1985 m. gruodžio 20 d. Tarybos direktyva 85/611/EEB dėl įstatymų ir kitų teisės aktų, susijusių su kolektyvinio investavimo į perleidžiamus vertybinius popierius subjektais (KIAVPS), derinimo (OL L 375, p. 3; 2004 m. specialusis leidimas lietuvių k., 6 sk., 1 t., p. 139).